കാഴ്ചപ്പറമ്ബില് ഹരിത വിപ്ലവം പെരിങ്ങനാട് : കാഴ്ചപ്പറമ്ബില് കാര്ഷിക സമൃദ്ധിയൊരുക്കി പെരിങ്ങനാട് തൃച്ചേന്ദമംഗലം മഹാദേവ ക്ഷേത്ര ഭരണസമിതി. കൊവിഡിനെ തുടര്ന്ന് കെട്ടുല്സവം നടത്താന് പറ്റാത്ത സാഹചര്യത്തിലാണ് കാളയും കുതിരയും എല്ലാം അണിനിരന്ന് കാണികള്ക്ക് ദൃശ്യവിരുന്നൊരുക്കുന്ന രണ്ടേക്കര് വരുന്ന കാഴ്ചപ്പറമ്ബിലടക്കം ക്ഷേത്രം ഭരണസമിതി കൃഷിയിറക്കിയത്. അയ്യന്വേലില്, ഇരുവേലില്, വള്ളിക്കുളം, മാനക്കോട് എന്നിവിടങ്ങളിലെ ക്ഷേത്ര സ്ഥലത്തും കൃഷി ചെയ്യുന്നുണ്ട്. വാഴ, ചേന, ചേമ്ബ്, കാച്ചില്, കപ്പ, ഇഞ്ചി, കരനെല് കൃഷി, പുല്ക്കൃഷി എന്നിവ സമൃദ്ധിയൊരുക്കുന്നു. ക്ഷേത്രത്തിലേക്ക് ആവശ്യമായ വാഴയില ഈ കൃഷിയിടത്തില് നിന്നാണ് എടുക്കുന്നത്. മറ്റു ഉത്പ്പന്നങ്ങള് ക്ഷേത്ര ആവശ്യം കഴിഞ്ഞ് പുറത്ത് നല്കും. ഗോശാലയും കാഴ്ചപ്പറമ്ബിനോട് ചേര്ന്നുണ്ട്. ഏഴു പശുക്കളും മൂന്നു കാളകളുമാണ് ഇവിടെയുള്ളത്. പാല് ക്ഷേത്രത്തിലെ ആവശ്യം കഴിഞ്ഞ് പുറത്ത് വീട്ടുകാര്ക്കും ക്ഷീരകര്ഷക സംഘത്തിനും നല്കുന്നുണ്ട്.